પોલીસે કહ્યું, વિનોદભાઈના ઘરેથી છો? શબાનાએ હા પાડી. પોલીસે કહ્યું, કરાઇ કેનાલ પાસે ગાડીમાંથી લાશ મળી છે. પરિવારના સભ્યોના પગ નીચેથી જમીન સરકી ગઈ. શબાના તો પોલીસની વાત સાંભળી ત્યાંજ રાડ પાડીને બેભાન થઈ ઢળી પડી. આસપાસના લોકો દોડી આવ્યાં. બીજી તરફ ગાડીમાંથી લાશ કાઢીને પીએમ માટે મોકલી અપાઈ હતી. સિનિયર અધિકારીઓના ધ્યાને આવ્યું કે, શબાનાએ સવારે જ તેના પતિના ગુમ થવાની જાણવાજોગ નોંધાવી હતી. જેમાં રાતે તકરાર થઈ હોવાની વાતનો ઉલ્લેખ હતો. માટે હત્યાની આશંકા વધુ હતી. બીજા દિવસે સવારે પીએમનાં પ્રાથમિક તારણમાં વિનોદનું ગળુ દબાવી હત્યા કરાઈ હોવાનું જાણવા મળ્યું.